b'\n_START_ARTICLE_\nTantra\n_START_PARAGRAPH_\nTantra (sanskr. \xe0\xa4\xa4\xe0\xa4\xa8\xe0\xa5\x8d\xe0\xa4\xa4\xe0\xa5\x8d\xe0\xa4\xb0), tantrizmas\xc2\xa0\xe2\x80\x93 ezoterin\xc4\x97s tradicijos, kuri\xc5\xb3 esama hinduizme, bone (senoji Tibeto religija), budizme, d\xc5\xbeainizme. Tantros \xc4\xafvairiomis formomis egzistavo ar egzistuoja Indijoje, Kinijoje, Japonijoje, Tibete, Nepale, Butane, Pakistane, \xc5\xa0ri Lankoje, Kor\xc4\x97joje, Kambod\xc5\xbeoje, Mianmare, Indonezijoje, Mongolijoje._NEWLINE_Tantros apibr\xc4\x97\xc5\xbeimas yra sud\xc4\x97tingas, kadangi skirtingi autoriai tantr\xc4\x85 \xc4\xafvardija \xc4\xafvairiai. Pavyzd\xc5\xbeiui, David Gordon White teigia, kad \xe2\x80\x9eTantra yra Azijos tik\xc4\x97jim\xc5\xb3 ir elgsenos visuma, kuria siekiama \xc4\xafsisavinti ir perduoti energij\xc4\x85 (kadangi Visata, kuri\xc4\x85 i\xc5\xa1gyvename\xc2\xa0\xe2\x80\x93 tai niekas kitas kaip ai\xc5\xa1ki dievi\xc5\xa1kosios energijos i\xc5\xa1rai\xc5\xa1ka; tai energija auk\xc5\xa1\xc4\x8diausios dievyb\xc4\x97s, kurian\xc4\x8dios ir palaikan\xc4\x8dios \xc5\xa1i\xc4\x85 Visat\xc4\x85) \xc5\xbemogaus mikrokosme siekiant k\xc5\xabrybin\xc4\x97s ir laisv\xc4\x97s pilnatv\xc4\x97s\xe2\x80\x9c._NEWLINE_Indijoje tantra turi pana\xc5\xa1um\xc5\xb3 su Vedomis ir joga, turi mantras, savuosius guru.\n_START_SECTION_\nTantra budizme\n_START_PARAGRAPH_\nBudizme tantra yra mahajanos at\xc5\xa1aka, dar vadinama vad\xc5\xberajana, mantrajana, tantrajana, slapt\xc4\x85ja mahajana, Slapt\xc4\x85ja Mantra, Vaisiaus Va\xc5\xbeiuokle ir kitais vardais. Nuo bendrosios mahajanos (paramitajanos), S\xc5\xabtr\xc5\xb3 arba atsi\xc5\xbead\xc4\x97jimo kelio, tantra skiriasi tuo, kad joje \xc5\xbealing\xc5\xb3 emocij\xc5\xb3 nesikratoma, o meistri\xc5\xa1kais metodais jos panaudojamos tobul\xc4\x97jimui. Taigi \xc5\xa1i kryptis apib\xc5\xabdinama kaip \xe2\x80\x9eperkeitimo kelias\xe2\x80\x9c, kadangi jame neigiama \xc5\xbealing\xc5\xb3 emocij\xc5\xb3 energija perkei\xc4\x8diama \xc4\xaf teigiam\xc4\x85, dvasin\xc4\x99. Ypatingai \xc5\xa1iame kelyje naudojama aistra, geismas; meistri\xc5\xa1ka meditacine technika valdoma sueitis pa\xc5\xbeadina subtiliai palaiming\xc4\x85 b\xc5\xabsen\xc4\x85, kurioje giliai suvokiama tu\xc5\xa1tuma, vis\xc5\xb3 rei\xc5\xa1kini\xc5\xb3 substancin\xc4\x97s esyb\xc4\x97s nebuvimas. Tod\xc4\x97l tantra kartais dar vadinama Did\xc5\xbeios aistros keliu.'